九月三日遊樂郊作五言贈同遊
作者：劉敞
朝代：宋

paragraphs: 昔在西省直，常有中園思。
今來非吾室，猶稱宣城詩。
芳郊後搖落，秋初尚華滋。
丹寶何纂纂，黄花復離離。
俯見淵魚翔，仰觀雲鳥嬉。
物性附所適，吾生亦爾期。
置酒得同好，追勝不知疲。
和歌涼風起，看舞白日移。
興言想丘壑，弱喪慚旌麾。
負郭如辦此，懷金寧足爲。